AHOLIGA QONUN HUJJATLARIGA MUVOFIQ BEPUL TIBBIY YORDAM KO‘RSATAYOTGAN STATSIONAR DAVOLASh MUASSASALARI UChUN DORI-DARMON VOSITALARI VA TIBBIYOT BUYuMLARINI SOTIB OLISh TO‘G‘RISIDAGI NIZOMNI TASDIQLASh HAQIDA

O‘zbekiston Respublikasi Vazirlar Mahkamasining 1999-yil 14-yanvardagi 19-sonli “Dori-darmon vositalari va tibbiyot buyumlari sotishni tartibga solish to‘g‘risida”gi qaroriga (O‘zbekiston Respublikasi Hukumatining QT, 1-son, 4-modda) muvofiq O‘zbekiston Respublikasi Moliya vazirligi va Sog‘liqni saqlash vazirligi qaror qiladi:
 1. Ilova qilinayotgan Aholiga qonun hujjatlariga muvofiq bepul tibbiy yordam ko‘rsatayotgan statsionar davolash muassasalari uchun dori-darmon vositalari va tibbiyot buyumlarini sotib olish to‘g‘risidagi nizom tasdiqlansin.
 2. Mazkur qaror O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 Mazkur Nizom O‘zbekiston Respublikasi Vazirlar Mahkamasining 1999-yil 14-yanvardagi 19-sonli “Dori-darmon vositalari va tibbiyot buyumlari sotishni tartibga solish to‘g‘risida”gi qaroriga (O‘zbekiston Respublikasi Hukumatining QT, 1-son, 4-modda) asosan ishlab chiqilgan hamda amaldagi qonun hujjatlariga muvofiq aholiga bepul tibbiy yordam ko‘rsatayotgan O‘zbekiston Respublikasining statsionar davolash muassasalari uchun dori-darmon vositalari va tibbiyot buyumlarini davlat budjeti mablag‘lari hisobiga sotib olish tartibini belgilaydi.
 1. Amaldagi qonun hujjatlariga muvofiq aholiga bepul tibbiy yordam ko‘rsatayotgan statsionar (davolash-profilaktika va sanitariya-epidemiologiya) davolash muassasalari uchun davlat budjeti mablag‘lari hisobiga dori-darmon vositalari va tibbiyot buyumlarini sotib olish O‘zbekiston Respublikasi Sog‘liqni saqlash vazirligi, Qoraqalpog‘iston Respublikasi Sog‘liqni saqlash vazirligi, viloyatlar va Toshkent shahar sog‘liqni saqlash boshqarmalari, ularning shaharlar va tumanlardagi bo‘linmalari hamda tibbiyot-sanitariya xizmatlarining kafolatlangan hajmi doirasida aholiga bepul tibbiy yordam ko‘rsatilishini ta’minlaydigan yuridik shaxs maqomiga ega bo‘lgan davolash-profilaktika va sanitariya-epidemiologiya muassasalari (keyingi o‘rinlarda — buyurtmachilar deb yuritiladi) tomonidan amalga oshiriladi.
 2. Tibbiyot-sanitariya xizmatlarining kafolatlangan hajmi quyidagilarni o‘z ichiga oladi:
 a) shoshilinch, kechiktirib bo‘lmaydigan tibbiy yordam ko‘rsatish;
 b) sog‘liqni saqlashning birlamchi bo‘g‘inida va bir qator davlat davolash-profilaktika muassasalarida, eng avvalo qishloq joylarda tibbiy xizmatlar ko‘rsatish;
 v) bir qancha yuqumli kasalliklarga qarshi aholini immunizatsiya va vaksinatsiya qilish;
 g) ijtimoiy ahamiyatga molik bo‘lgan kasalliklar va atrofdagilar uchun xavf tug‘diradigan kasalliklar(sil, onkologik, psixiatrik, narkologik, endokrinologik, infeksion, tanosil kasalligi, OITS, maxov va kasb kasalligiga chalingan bemorlar) bo‘yicha ixtisoslashtirilgan tibbiy yordam ko‘rsatish; 
 d) bolalarni tibbiy ko‘rikdan o‘tkazish va davolash (pullik kasalxonalardan tashqari);
 e) chaqiriq komissiyalarining yo‘llanmalari bo‘yicha 15—17 yoshli o‘smirlarni va chaqiriq yoshdagi shaxslarni (18—27 yosh) tibbiy ko‘rikdan o‘tkazish va davolash;
 j) tug‘ruqqa yordam berish xizmatlari (pullik muassasalardan tashqari);
 z) davlat davolash-profilaktika muassasalarida imtiyozli toifaga kiruvchi mijozlarni (nogironlar, urush faxriylari, g‘irt yetimlar) davolash.
 3. O‘zbekiston Respublikasi ham rezidentlari, ham norezidentlari bo‘lgan yuridik shaxslar aholiga amaldagi qonun hujjatlariga muvofiq bepul tibbiy xizmat ko‘rsatayotgan statsionar davolash muassasalari uchun dori-darmon vositalari va tibbiyot buyumlari yetkazib beruvchilari bo‘lishi mumkin.
 4. O‘zbekiston Respublikasi Sog‘liqni saqlash vazirligi aholiga bepul tibbiy yordam ko‘rsatayotgan davolash-profilaktika va sanitariya-epidemiologiya muassasalarining buyurtmalari asosida xalqaro patentlanmagan nomlar bo‘yicha dori-darmon vositalariga hamda ushbu muassasalarining ixtisosli formulyarlariga kiritilgan farmatsevtika mahsulotlariga kelgusi yil uchun davlat buyutmasini tuzadi.
 5. O‘zbekiston Respublikasi Moliya vazirligi O‘zbekiston Respublikasi Sog‘liqni saqlash vazirligining dori-darmon vositalari va tibbiyot buyumlarga davlat buyurtmasini ko‘rib chiqadi hamda buyurtma summasini kelgusi moliyaviy yil uchun Davlat budjeti loyihasiga kiritadi.
 Navbatdagi moliyaviy yilga O‘zbekiston Respublikasining Davlat budjeti tasdiqlangandan keyin O‘zbekiston Respublikasi Moliya vazirligi ushbu maqsadlar uchun budjetdan ajratilgan mablag‘lar hajmini belgilangan tartibda O‘zbekiston Respublikasi Sog‘liqni saqlash vazirligiga ma’lum qiladi.
 6. Amaldagi qonun hujjatlariga muvofiq aholiga bepul tibbiy xizmat ko‘rsatish uchun dori-darmon vositalari va tibbiyot buyumlarini sotib olishga tayyorgarlik ko‘rish va sotib olish qonun hujjatlarida belgilangan tartibda ta’minlanadi.
 7. O‘zbekiston Respublikasi Sog‘liqni saqlash vazirligi tomonidan tasdiqlanadigan ro‘yxat bo‘yicha shoshilinch tibbiy yordam ko‘rsatish uchun dori-darmon vositalarini va tibbiyot buyumlarini sotib olish, shuningdek, ularni davlat ehtiyojlari uchun import qilish, ushbu maqsadlar uchun budjetdan ajratilgan hajmlardan kelib chiqib, ochiq tender savdolarida amalga oshiriladi.
 8. Narkoz uchun vaksinalar, zardoblar, preparatlar hamda narkotik moddalarni xarid qilish yopiq tender savdolarida amalga oshiriladi.
 9. Dori-darmon vositalari va tibbiyot buyumlarini respublika ishlab chiqaruvchilaridan xarid qilish, qoidaga ko‘ra, davolash-profilaktika va sanitariya-epidemiologiya muassasalari tomonidan to‘g‘ridan to‘g‘ri shartnomalar bo‘yicha amalga oshiriladi.
 Bitta shartnoma bo‘yicha qiymati 100 ming AQSh dollari ekvivalentidan ko‘p bo‘lgan dori-darmon vositalari va tibbiyot buyumlarini xarid qilish O‘zbekiston Respublikasi Vazirlar Mahkamasining 2000-yil 21-noyabrdagi 456-sonli qaroriga muvofiq tender asosida amalga oshiriladi.
 10. Shifoxonalar uchun dori-darmon vositalari va tibbiyot buyumlari importi, odatda, chakana dorixonalarda sotiladigan dori preparatlari o‘ramlaridan farq qiladigan nostandart (angro) idishlarda amalga oshiriladi.
 11. Dori-darmon vositalari va tibbiyot buyumlariga, shuningdek bepul tibbiy yordam ko‘rsatish uchun davolash-profilaktika va sanitariya-epidemiologiya muassasalarining ixtisosli formulyarlariga kiritilgan farmatsevtika mahsulotlariga ehtiyojni aniqlash, ularni davolash-profilaktika va sanitariya-epidemiologiya muassasalarida saqlash, ulardan foydalanish tartibi O‘zbekiston Respublikasi Sog‘liqni saqlash vazirligi tomonidan belgilanadi.
 12. O‘zbekiston Respublikasi Sog‘liqni saqlash vazirligining davolash-profilaktika va sanitariya-epidemiologiya muassasalarida mazkur Nizomning ijro etilishini ta’minlashni nazorat qilish O‘zbekiston Respublikasi Sog‘liqni saqlash vazirligining Nazorat inspeksiyasiga yuklanadi.